ส่วนที่ 1

ข้อมูลสรุป (Executive Summary)

บริษัท ทีดับบลิวแซด คอร์ปอเรชั่น จำกัด (มหาชน) (“บริษัท”)
ก่อตั้งจากประสบการณ์การเป็นผู้จำหน่ายโทรศัพท์เคลื่อนที่และอุปกรณ์สื่อสาร ของนายพุทธชาติ
รังคสิริ ซึ่งเป็นผู้ที่ริเริ่มการเปิดร้านจำน่ายโทรศัพท์เคลื่อนที่เป็นรายแรกในศูนย์การค้ามาบุญครอง
ต่อมาในวันที่ 22 ธันวาคม 2536 จึงจดทะเบียนจัดตั้งเป็นบริษัท พี.ซี.คอมมูนิเคชั่น แอนด์
ทรานสปอร์ต จำกัด ด้วยทุนจดทะเบียนเริ่มแรกจํานวน 1,000,000 บาท
โดยมีวัตถุประสงค์หลักในการประกอบธุรกิจเป็น ผู้จำหน่ายโทรศัพท์เคลื่อนที่และอุปกรณ์สื่อสาร
และเปลี่ยนชื่อเป็น บริษัท ทีดับบลิวแซด คอร์ปอเรชั่น จำกัด ในปี 2547
จากการที่ผู้บริหารมีประสบการณ์ ความสามารถและมีความชำนาญในธุรกิจสื่อสารโทรคมนาคม
ส่งผลทำให้บริษัทสามารถขยายธุรกิจได้อย่างต่อเนื่องทั้งในด้านการขายปลีกและการขายส่ง
.ปัจจุบันบริษัทมีตัวแทนจำหน่ายกว่า 500 รายทั่วประเทศ และมีสาขาทั้งหมดจำนวน 36
แห่งซึ่งส่วนใหญ่ตั้งอยู่ใน Prime Area โดยแบ่งเป็น 22 สาขาภายใต้ชื่อ “Telewiz” และ 4
สาขา ภายใต้ชื่อ “Telewiz Express” 9 สาขา ภายใต้ชื่อ “TWZ Shop” 1 สาขา ภายใต้ชื่อ
“Nokia Shop” โดยมีรายละเอียดดังต่อไปนี้

  -------------- --------------------------- ----------------------------
  ชื่อร้าน          สถานที่ตั้ง                     

  TELEWIZ        1. ห้อง 333/1 ชั้น 3           12. ห้อง 2121B ชั้น G ไทยพาณิชย์
                 ศูนย์การค้าเซ็นทรัลซิตี้ปิ่นเกล้า      ปาร์ค พลาซ่า

                 2. ห้อง 305 ชั้น 3             13. ห้อง 3033 ชั้น 3
                 ศูนย์การค้าเซ็นทรัลพระราม 3      ศูนย์การค้าแฟชั่นไอส์แลนด์

                 3. ชั้น 1 เทสโก้ โลตัส          14. ห้อง 509A ชั้น 5
                 สาขาแจ้งวัฒนะ                 ศูนย์การค้าเซ็นทรัลซิตี้บางนา

                 4. ชั้น 2 เทสโก้ โลตัส          15. ชั้นใต้ดิน ศูนย์การค้า บิ๊กซี
                 สาขาสุขุมวิท 50                ซูเปอร์เซ็นเตอร์ สาขาบางนา

                 5. ชั้น 2 เทสโก้ โลตัส สาขาหลักสี่ 16. ห้อง A1 ชั้น 5
                                             ศูนย์การค้าเซ็นทรัลซิตี้บางนา

                 6. ชั้น 1 เทสโก้ โลตัส          17. ห้อง 441/2 ชั้น 4
                 สาขารัตนาธิเบศร์               ศูนย์การค้าเซ็นทรัลซิตี้ปิ่นเกล้า

                 7. ชั้น 2 เทสโก้ โลตัส          18. มหาวิทยาลัยเกษตรศาสตร์
                 สาขาพระราม 3                อาคารจอดรถงามวงศ์วาน 1

                 8. ชั้น 2 เทสโก้ โลตัส          19. ห้อง 225 ชั้น 2
                 สาขาบางนาตราด               ศูนย์การค้าเซ็นทรัลพลาซ่า พระราม 2

                 9. ชั้น 1 เทสโก้ โลตัส          20. ห้อง L007/1 ชั้น 3
                 สาขาศรีนครินทร์                อาคารชินวัตรทาวเวอร์ 3

                 10. ห้อง 309/1 ชั้น 3          21. ห้อง E12 ชั้น G
                 ศูนย์การค้าเซ็นทรัลรามอินทรา      ศูนย์การค้าเซ็นทรัลแจ้งวัฒนะ

                 11. ห้อง 336/3 ชั้น 3          22. ห้อง GCRB109 ศูนย์การค้าบิ๊กซี
                 ออลซีซันส์คอมเพล็กซ์             ซูเปอร์เซ็นเตอร์ บางพลี

  TELEWIZ        1. ห้อง A115,122,126         3. ชั้น 2 เทสโก้โลตัส สาขาปิ่นเกล้า
  EXPRESS        ตลาดบองมาร์เช่                

                 2. ห้อง F1/10 ห้างคาร์ฟูร์       4. ชั้น 1 ศูนย์การค้าโฮมโปร
                 สาขาพระราม 2                สาขาบางนา

  TWZ SHOP       1. ห้อง 3054D ชั้น 3           6. ชั้น 2 ตึกคอมโฆษะ ขอนแก่น
                 ศูนการค้าแฟชั่นไอส์แลนด์          

                 2. ห้อง B144 ชั้น G            7. ชั้น 4 อาคารเอ็ม บี เค
                 ศูนย์การค้าเซ็นทรัลพลาซ่า ลาดพร้าว เซ็นเตอร์

                 3. ห้อง 244 ชั้น 2             8. ห้อง 320 ชั้น 3
                 ศูนย์การค้าเซ็นทรัลพลาซ่า ลาดพร้าว ศูนย์การค้าเซ็นทรัลเชียงใหม่

                 4. ห้อง A-16 ชั้น 1            9. ห้อง 341/2 ชั้น 3
                 อาคารหลักสี่พลาซ่า              ศูนย์การค้าเซ็นทรัลปิ่นเกล้า

                 5. ห้อง K-C 401 ชั้น 4         
                 ศูนย์การค้าเซ็นทรัลเวิลด์          

  NOKIA SHOP     1. ห้อง 520B ชั้น 5            
                 สูนย์การค้าเซ็นทรัลซิตี้บางนา       
  -------------- --------------------------- ----------------------------

บริษัทได้รับสิทธิแฟรนไชส์ร้านเทเลวิซจาก บมจ. แอดวานซ์ อินโฟร์ เซอร์วิส (“AIS”) ตั้งแต่ปี
2537 จนถึงปัจจุบันเป็นเวลากว่า 10 ปี
ทั้งนี้บริษัทได้รับรางวัลดีเด่นด้านการขายและงานบริการจาก AIS อย่างต่อเนื่องเป็นเวลากว่า 10
ปี ทำให้บริษัทได้รับการสนับสนุนจาก AIS เป็นอย่างดี ทั้งในด้านการจัดโปรโมชั่น
การส่งเสริมการขายต่างๆ จากการเป็นพันธมิตรทางธุรกิจที่ดีมาโดยตลอด

ในปี 2551 บริษัทเริ่มจัดจำหน่ายโทรศัพท์เคลื่อนที่ภายใต้ชื่อ “TWZ” และ “NOKTEL”
ซึ่งเป็นตราผลิตภัณฑ์ของบริษัท โดยบริษัทนำสินค้าเข้าจากประเทศจีน
ซึ่งปัจจุบันผู้บริโภคให้การยอมรับในสินค้าจากประเทศจีนมากขึ้น
เนื่องจากสินค้าดังกล่าวมีราคาถูกและมีฟังก์ชั่นการใช้งานที่สามารถตอบสนองความต้องการของผู้บริโภคได้เป็นอย่างดี
โดยบริษัทมียอดจำหน่ายสินค้าดังกล่าวเพิ่มขึ้นอย่างต่อเนื่อง
นอกจากนี้เพื่อเพิ่มความหลากหลายในผลิตภัณฑ์ของบริษัท
และสามารถตอบสนองความต้องการของลูกค้าได้อย่างเต็มที่
บริษัทจึงเป็นตัวแทนจําหน่ายโทรศัพท์เคลื่อนที่ให้กับผู้จัดจำหน่ายจำนวน 3 บริษัท ประกอบด้วย บริษัท
ไวร์เลส ดีไวซ์ ซัพพลาย จำกัด บริษัท เอ็มลิ้งค์ เอเชีย คอร์ปอเรชั่น จํากัด (มหาชน) และ
บริษัท ยูไนเต็ด ดิสทริบิวชั่น บิซซิเนส จำกัด
รวมทั้งมีการซื้อเพิ่มเติมจากตัวแทนจำหน่ายรายอื่นในประเทศอีกด้วย

เนื่องจากบริษัทเล็งเห็นถึงโอกาสในธุรกิจพัฒนาอสังหาริมทรัพย์ เมื่อวันที่ 11 มีนาคม 2551
บริษัทจึงได้เข้าทำสัญญาสิทธิการเช่าที่ดินจากการรถไฟแห่งประเทศไทย บนถนนรัชดาภิเษก
เนื้อที่ประมาณ 6,126 ตารางเมตร มูลค่า 88.30 ล้านบาท โดยสัญญามีอายุ 24 ปี
เพื่อก่อสร้างโฮมออฟฟิศเพื่อการพาณิชย์
ซึ่งทำเลดังกล่าวเป็นทำเลที่ดีติดสถานีรถไฟฟ้าใต้ตินรัชดาภิเษก
ซึ่งจะสามารถช่วยเพิ่มรายได้และกำไรให้กับบริษัทได้ในอนาคต
โดยปัจจุบันอยู่ระหว่างการก่อสร้างตามแบบที่ได้รับอนุญาต (ส่วนแรก)
คาดว่าจะก่อสร้างเสร็จภายในปี 2555

เพื่อเป็นการรองรับการขยายธุรกิจในอนาคต ในปี 2548 บริษัทจึงได้มีการเพิ่มทุนจดทะเบียน เป็น
240.00 ล้านบาท แบ่งเป็นหุ้นสามัญจำนวน 240 ล้านหุ้น มูลค่าที่ตราไว้หุ้นละ 1.00 บาท
และแปรสภาพเป็นบริษัทมหาชน พร้อมทั้งเข้าจดทะเบียนในตลาดหลักทรัพย์แห่งประเทศไทย
ซึ่งตลาดหลักทรัพย์แห่งประเทศไทยได้รับหุ้นสามัญของบริษัทเป็นหลักทรัพย์จดทะเบียนในกลุ่มเทคโนโลยีหมวดสื่อสาร
และใช้ชื่อย่อในการซื้อขายหลักทรัพย์ว่า “TWZ” และเริ่มซื้อขายในตลาดหลักทรัพย์ได้ตั้งแต่วันที่ 18
พฤศจิกายน 2548 เป็นต้นมา และเพื่อเพิ่มสภาพคล่องให้กับหุ้นสามัญของบริษัท
ที่ประชุมวิสามัญผู้ถือหุ้นครั้งที่ 1/2551 เมื่อวันที่ 20 มิถุนายน 2551
ได้มีมติอนุมัติการเปลี่ยนแปลงมูลค่าหุ้นสามัญที่ตราไว้ จากเดิมหุ้นละ 1.00 บาท เป็นหุ้นละ 0.10
บาท โดยจากเดิมบริษัทมีทุนจดทะเบียนจำนวน 240.00 ล้านบาท แบ่งเป็นหุ้นสามัญจำนวน 240
ล้านหุ้น มูลค่าที่ตราไว้หุ้นละ 1.00 บาท เปลี่ยนแปลงใหม่เป็นทุนจดทะเบียนจำนวน 240.00
ล้านบาท แบ่งเป็นหุ้นสามัญจำนวน 2,400 ล้านหุ้น มูลค่าที่ตราไว้หุ้นละ 0.10 บาท
โดยบริษัทได้จดทะเบียนการเปลี่ยนแปลงมูลค่าหุ้นสามัญที่ตราไว้ที่กระทรวงพาณิชย์เมื่อวันที่ 30
มิถุนายน 2551

และเมื่อวันที่ 26 กุมภาพันธ์ 2553 ที่ประชุมคณะกรรมการครั้งที่ 1/2553 เมื่อวันที่ 26 กุมภาพันธ์
2553 ได้อนุมัติการออกใบสำคัญแสดงสิทธิที่จะซื้อหุ้นสามัญของบริษัทจำนวน 600 ล้านหน่วย
เพื่อจัดสรรให้แก่ผู้ถือหุ้นเดิมของบริษัท ตามสัดส่วนการถือหุ้น ในอัตราส่วน 4 หุ้นสามัญ ต่อ 1
ใบสำคัญแสดงสิทธิที่จะซื้อหุ้นสามัญ ในราคาการใช้สิทธิตามใบสำคัญแสดงสิทธิหุ้นละ 0.90 บาท
รวมทั้งอนุมัติการเพิ่มทุนจดทะเบียนของบริษัท อีกจำนวน 60 ล้านบาท
โดยการออกหุ้นสามัญเพิ่มทุนจำนวน 600 ล้านหุ้น มูลค่าที่ตราไว้หุ้นละ 0.10 บาท
เพื่อรองรับการใช้สิทธิใบสำคัญแสดงสิทธิดังกล่าว ทำให้ทุนจดทะเบียนของบริษัทเพิ่มขึ้นจาก 240
ล้านบาท เป็น 300 ล้านบาท แบ่งออกเป็นหุ้นสามัญจำนวน 3,000 ล้านหุ้น มูลค่าที่ตราไว้หุ้นละ
0.10 บาท โดยจะเสนอให้ที่ประชุมสามัญผู้ถือหุ้นครั้งที่ 1/2553 ซึ่งจะจัดขึ้นวันที่ 22 เมษายน
2553 พิจารณาอนุมัติต่อไป

ปัจจัยความเสี่ยงที่สำคัญ

จากการที่บริษัทได้รับสิทธิในการจำหน่ายสินค้าและให้บริการต่างๆ
ภายใต้เครื่องหมายการค้าและชื่อทางการค้าว่า เทเลวิซ จาก AIS
โดยได้รับสิทธิในการเปิดร้านเทเลวิซจำนวน 22 สาขาและเทเลวิซ เอ็กซ์เพรส จำนวน 4 สาขา
บริษัทจึงมีความเสี่ยงหากถูกบอกเลิกสัญญาให้สิทธิจาก AIS อย่างไรก็ตาม
จากการที่สถานที่ตั้งสาขาเทเลวิซของบริษัทส่วนใหญ่อยู่ใน Prime Area ดังนั้น
ถึงแม้จะถูกยกเลิกสัญญาให้สิทธิดังกล่าว บริษัทก็สามารถเปิดดำเนินการร้านค้าในชื่อร้าน TWZ Shop
เพื่อจำหน่ายสินค้าและให้บริการได้โดยทันที นอกจากนี้
โครงสร้างรายได้ส่วนใหญ่ของบริษัทเป็นรายได้จากการขายส่งสินค้า
ทำให้ผลกระทบที่อาจเกิดขึ้นจากการถูกบอกเลิกสัญญาส่งผลต่อผลประกอบการของบริษัทไม่มากนัก
ในขณะเดียวกัน บริษัทจำหน่ายเฉพาะซิมการ์ดของระบบ Digital GSM Advance และระบบ
Digital GSM 1800 และ ผลิตภัณฑ์ 1-2-Call! ซึ่งดำเนินการโดย AIS เท่านั้น
บริษัทจึงมีความเสี่ยงจากการพึ่งพิงผู้ให้บริการโทรศัพท์เคลื่อนที่รายดังกล่าว
รวมทั้งอาจมีความเสี่ยงในเรื่องของการแข่งขันจากผู้ให้บริการรายอื่น เช่น บริษัท โทเทิ่ล แอ็คเซ็ส
คอมมูนิเคชั่น จำกัด (มหาชน) และ บริษัท ทรูมูฟ จำกัด เป็นต้น แต่เนื่องจาก AIS
เป็นผู้ประกอบการโทรศัพท์เคลื่อนที่รายใหญ่ที่สุดในประเทศไทย
รวมทั้งยังมีแผนการลงทุนในการขยายเครือข่ายการให้บริการที่ครอบคลุมในหลายพื้นที่อย่างต่อเนื่อง
และมีการจัดกิจกรรมส่งเสริมการขายและการประชาสัมพันธ์อย่างสม่ำเสมอ ซึ่งจะส่งผลทำให้ AIS
สามารถรักษารวมทั้งเพิ่มส่วนแบ่งทางการตลาดได้ อันจะช่วยให้ยอดจำหน่ายซิมการ์ด และผลิตภัณฑ์
1-2-Call! ของบริษัทเพิ่มขึ้นตามไปด้วย

และจากการที่โทรศัพท์เคลื่อนที่เป็นผลิตภัณฑ์ที่มีการเปลี่ยนแปลงเทคโนโลยีอย่างรวดเร็ว
ผู้ผลิตจึงต้องทำการพัฒนาและออกสินค้ารุ่นใหม่ๆ ให้ตรงกับความต้องการของลูกค้าอยู่ตลอดเวลา
บริษัทจึงอาจประสบปัญหาในเรื่องสินค้าที่มีอยู่อาจเสื่อมความนิยมและล้าสมัย
ทำให้บริษัทไม่สามารถจำหน่ายสินค้าดังกล่าวได้
บริษัทจึงอาจมีความจำเป็นที่จะต้องปรับลดราคาขายของสินค้ารุ่นดังกล่าวเพื่อให้ทันกับตลาดและสามารถแข่งขันได้
แต่เนื่องจากผู้บริหารของบริษัทประกอบธุรกิจจำหน่ายโทรศัพท์เคลื่อนที่มาเป็นระยะเวลานานกว่า 15
ปี ทำให้มีความเข้าใจถึงภาวะอุตสาหกรรมโทรศัพท์เคลื่อนที่เป็นอย่างดี
ผู้บริหารของบริษัทจึงให้ความสำคัญในการคัดเลือกยี่ห้อและรุ่นของสินค้าที่จะนำมาจำหน่ายอย่างระมัดระวัง
ในขณะเดียวกัน บริษัทก็มีการบริหารสินค้าคงคลังอย่างมีประสิทธิภาพ ด้วยระบบ Inventory
Online ที่เชื่อมโยงข้อมูลสินค้าคงคลังของทุกสาขา สามารถตรวจเช็คสินค้าคงคลังได้ในทันที
ส่งผลทำให้บริษัทสามารถกระจายสินค้าเพื่อจัดจำหน่ายได้รวดเร็วก่อนที่สินค้าที่มีอยู่จะเสื่อมความนิยม
และจากการเจริญเติบโตอย่างรวดเร็วของธุรกิจจำหน่ายโทรศัพท์เคลื่อนที่และอุปกรณ์เสริมต่างๆ
ทำให้ธุรกิจจำหน่ายโทรศัพท์เคลื่อนที่มีการแข่งขันรุนแรงขึ้นโดยเฉพาะการแข่งขันด้านราคาสินค้า
แต่จากการที่บริษัทเป็นร้านตัวแทนจำหน่ายพันธมิตรของ AIS
ประกอบกับการที่บริษัทมีสินค้าที่ให้บริการแก่ลูกค้าที่หลากหลาย
การมีช่องทางการจำหน่ายที่ครอบคลุมและทั่วถึงทั้งในส่วนของการขายปลีกโดยมีสาขาซึ่งส่วนใหญ่ตั้งอยู่ใน
Prime Area และมีตัวแทนจำหน่ายกว่า 500 รายทั่วประเทศ มีศูนย์บริการที่มีคุณภาพและครบวงจร
รวมทั้งการที่ผู้บริหารมีความเข้าใจกลไกตลาดและความต้องการของลูกค้าเป็นอย่างดี
ทำให้บริษัทเชื่อมั่นว่าบริษัทมีความพร้อมและสามารถที่จะแข่งขันกับผู้ประกอบการอื่นๆ
ในอุตสาหกรรมได้อย่างเต็มที่

นอกเหนือจากความเสี่ยงดังที่กล่าวข้างต้นแล้ว
บริษัทยังมีความเสี่ยงจากการพึ่งพิงผู้จำหน่ายสินค้ารายใหญ่ ความเสี่ยงจากอัตราแลกเปลี่ยน
ความเสี่ยงเกี่ยวกับสัญญาเช่าพื้นที่ ความเสี่ยงจากการที่บริษัทมีผู้ถือหุ้นรายใหญ่เกินกว่าร้อยละ 50
และความเสี่ยงจากการพึ่งพิงผู้บริหารหลักซึ่งเป็นผู้ถือหุ้นใหญ่ของบริษัท
ซึ่งผู้ลงทุนสามารถอ่านรายละเอียดในส่วนที่ 2 ข้อ 1 เรื่อง ปัจจัยความเสี่ยง

สรุปฐานะการเงินและผลการดำเนินงาน

รายได้รวมของบริษัทและบริษัทย่อยลดลงจาก 4,556.56 ล้านบาท ในปี 2550 เป็น 3,333.89
ล้านบาท ในปี 2551 หรือลดลงในอัตราร้อยละ 26.83 และเพิ่มเป็น 3,647.00 ล้านบาท ในปี
2552 หรือเพิ่มขึ้นในอัตราร้อยละ 9.39 โดยรายได้ปี 2552 ประกอบด้วย
รายได้จากการขายและบริการ ซึ่งเป็นรายได้หลักของบริษัทและบริษัทย่อย ประกอบด้วย
รายได้จากการขายโทรศัพท์เคลื่อนที่ อุปกรณ์เสริม ซิมการ์ด บัตรเติมเงิน รายได้จากศูนย์บริการ
ค่าธรรมเนียมการให้บริการของ AIS (Commission Online)
และรายได้ค่าบริการเคาน์เตอร์เซอร์วิส โดยลดลงจาก 4,413.96 ล้านบาท ในปี 2550 เป็น
3,251.39 ล้านบาท ในปี 2551 หรือคิดเป็นอัตราการลดลงร้อยละ 26.34 และ เป็น 3,563.59
ล้านบาท ในปี 2552 ซึ่งมีอัตราการเพิ่มขึ้นร้อยละ 9.60
การเพิ่มขึ้นของรายได้จากการขายและบริการในปี 2552
เนื่องจากบริษัทมีการจำหน่ายโทรศัพท์เคลื่อนที่ ซิมการ์ดและบัตรเติมเงิน และอุปกรณ์เสริมเพิ่มขึ้น
รวมถึงบริษัทมีการจัดจำหน่ายโทรศัพท์เคลื่อนที่ภายใต้ชื่อ TWZ และ NOKTEL
ซึ่งเป็นสินค้าของบริษัทเพิ่มมากขึ้น
เนื่องจากผู้บริโภคให้การยอมรับโทรศัพท์เคลื่อนที่ที่ผลิตในประเทศจีนมากขึ้น เพราะสินค้ามีราคาถูก
เหมาะสม และฟังก์ชั่นการใช้งานสามารถตอบสนองความต้องการของผู้บริโภคได้ดี
สำหรับรายได้ค่าสนับสนุนการขายเป็นรายได้ที่บริษัทและบริษัทย่อยได้รับจากผู้ผลิตโทรศัพท์เคลื่อนที่ที่แต่งตั้งบริษัทและบริษัทย่อยเป็นผู้จัดจำหน่ายและผู้ให้บริการโทรศัพท์เคลื่อนที่
โดยรายได้ค่าสนับสนุนการขายมีจำนวนลดลงจาก 128.86 ล้านบาทในปี 2550 เป็น 64.00
ล้านบาท ในปี 2551 คิดเป็นอัตราการลดลงร้อยละ 50.34 และเป็นจำนวน 76.11 ล้านบาทในปี
2552 คิดเป็นอัตราการเพิ่มขึ้นร้อยละ 18.92 รายได้ค่าสนับสนุนการขายในปี 2552 เพิ่มขึ้น
เนื่องจากบริษัทได้รับเงินจากบริษัท ไทย ซัมซุง อิเลคโทรนิคส์ จำกัด
จากการยุติข้อพิพาทในทุกคดีระหว่างบริษัทและบริษัทย่อย กับผู้บริหารและบริษัท ไทย ซัมซุง
อิเลคโทรนิคส์ จำกัด จำนวน 52.00 ล้านบาท
ซึ่งบริษัทรับรู้เป็นรายได้ค่าสนับสนุนการขายทั้งจำนวน สำหรับรายได้อื่นๆ
ของบริษัทและบริษัทย่อยในปี 2550-2552 เท่ากับ 23.74 ล้านบาท 18.50 ล้านบาท และ 7.30
ล้านบาทตามลำดับ

บริษัทมีศักยภาพในการดำเนินธุรกิจเพิ่มมากขึ้นเรื่อยๆ
จากการที่บริษัทเน้นการขายส่งทำให้สามารถบริหารต้นทุนสินค้าได้ต่ำ
ทั้งจากการเป็นผู้จัดจำหน่ายโดยตรงให้แก่ผู้ผลิตโทรศัพท์เคลื่อนที่
รวมทั้งการได้รับส่วนลดจากการซื้อปริมาณมาก (Volume Discount)
และการซื้อสินค้าเป็นเงินสดมากขึ้นเพื่อให้ได้ส่วนลดจากการซื้อเงินสด
ทำให้บริษัทและบริษัทย่อยสามารถรักษาอัตรากำไรขั้นต้นได้ค่อนข้างดี โดยมีอัตรากำไรขั้นต้นในปี
2550-2552 เท่ากับร้อยละ 7.32 ร้อยละ 7.45 และร้อยละ 11.39 ตามลำดับ ในปี 2552
มีอัตรากำไรขั้นต้นเพิ่มขึ้น
เนื่องจากในปัจจุบันบริษัทมีการจัดจำหน่ายสินค้าของบริษัทภายใต้เครื่องหมายการค้า TWZ และ
NOKTEL เพิ่มมากขึ้น ซึ่งทำให้อัตรากำไรขึ้นต้นเพิ่มขึ้น
ในขณะที่ค่าใช้จ่ายในการขายและบริหารต่อรายได้รวมของบริษัทและบริษัทย่อยคิดเป็นสัดส่วนร้อยละ
5.63 ในปี 2550 ร้อยละ 6.56 ในปี 2551 และร้อยละ 6.13 ในปี 2552 โดยในปี 2552
บริษัทสามารถลดอัตราค่าใช้จ่ายในการขายและบริหารต่อรายได้รวมของบริษัทและบริษัทย่อยจากปีที่แล้ว
เนื่องจากบริษัทและบริษัทย่อยมีการบริหารค่าใช้จ่ายในการขายและบริหารที่มีประสิทธิภาพ
จากเหตุผลข้างต้นทำให้กำไรสุทธิของบริษัทและบริษัทย่อย เป็นจำนวน 94.83 ล้านบาทในปี 2550
จำนวน 15.02 ล้านบาทในปี 2551 และเป็นจำนวน 143.05 ล้านบาทในปี 2552

สินทรัพย์รวมของบริษัท ณ สิ้นปี 2552 มีจำนวน 2,278.06 ล้านบาท เพิ่มขึ้นร้อยละ 17.46
จากสินทรัพย์รวมของบริษัทและบริษัทย่อยปี 2551
โดยประกอบด้วยสินทรัพย์หมุนเวียนคิดเป็นสัดส่วนร้อยละ 79.48 และสินทรัพย์ไม่หมุนเวียนร้อยละ
20.52 โดยสินทรัพย์หมุนเวียนหลักของบริษัท ได้แก่ ลูกหนี้การค้า และสินค้าคงเหลือ
คิดเป็นสัดส่วนร้อยละ 26.17 และ ร้อยละ 38.83 ของสินทรัพย์รวมปี 2552
สำหรับสินทรัพย์ไม่หมุนเวียนของบริษัทมีสัดส่วนค่อนข้างน้อย
เนื่องจากบริษัทประกอบธุรกิจซื้อมาขายไป โดย ณ สิ้นปี 2552 ประกอบด้วย ที่ดิน
อาคารและอุปกรณ์ เฉพาะในส่วนที่เป็นส่วนปรับปรุงอาคาร เครื่องมืออุปกรณ์ เครื่องใช้สำนักงาน
เครื่องตกแต่งสำนักงาน ยานพาหนะ และคอมพิวเตอร์ฮาร์ดแวร์และอุปกรณ์ จำนวน 30.71
ล้านบาท สิทธิการเช่าของบริษัทจำนวน 114.68 ล้านบาท และเงินฝากประจำเพื่อค้ำประกันจำนวน
305.52 ล้านบาท ซึ่งสิทธิการเช่าของบริษัทบางส่วน
และเงินฝากประจำทั้งจำนวนนำไปเป็นหลักทรัพย์ค้ำประกันเพื่อขอสินเชื่อจากธนาคารพาณิชย์ ณ สิ้นปี
2552 บริษัทมีหนี้สินจำนวน 1,567.39 ล้านบาท คิดเป็นอัตราการเพิ่มขึ้นร้อยละ 16.29
จากหนี้สินของบริษัทและบริษัทย่อยปี 2551
การเพิ่มขึ้นของหนี้สินดังกล่าวเป็นผลมาจากการเพิ่มขึ้นของเงินกู้ยืมระยะสั้นและเงินกู้ในรูปเลตเตอร์ออฟเครดิตเพื่อใช้สำหรับการซื้อสินค้าจากผู้จัดจำหน่ายและผู้ผลิตโทรศัพท์เคลื่อนที่ชั้นนำจากต่างประเทศ
ในขณะที่ส่วนของผู้ถือหุ้นของบริษัทเท่ากับ 710.67 ล้านบาท คิดเป็นอัตราการเพิ่มขึ้นร้อยละ 20.12
จากส่วนของผู้ถือหุ้นของบริษัทและบริษัทย่อยปี 2551
ทำให้อัตราส่วนหนี้สินต่อส่วนของผู้ถือหุ้นของบริษัทเท่ากับ 2.21 เท่า